50 lifehacks til voksenlivet. Netop dét er hvad Lærke Trærup Knudsen fra Aalborg har nedfældet sammen med den anerkendte forfatter Lars Tvede i bogen "Bagklog - 50 hacks til voksenlivet". Fredag står hun selv med det færdige produkt i hænderne og tænker tilbage på alle de arbejdstimer, hun har kastet i projektet. Nemlig af den simple grund at hun ville lave en guide til yngre mennesker med råd, som hun gerne selv ville have kendt til, da hun var yngre. - I stedet for bare at pege fingre af politikerne og vente på at de finder en løsning på trivselsproblemet i vores samfund, besluttede jeg mig for at  smøge ærmerne op og gøre mit ved at dele ud af mine bedste råd til et godt liv, fortæller debutforfatteren. Den 27-årige forfatter har selv fået en del knubs og har tidligere eksempelvis stiftet bekendtskab med stress, hvilket hun først som voksen har lært at forstå og agere i. - Der er nogle gode måder, man kan gøre tingene på, og det har jeg lært alt for sent, og det er ikke noget, man underviser unge i i dag, så jeg kan godt forstå, at flere farer vild i livet, fortæller hun. 39 år mellem de to Det stod ellers ikke skrevet i kortene, at Lærke Trærup Knudsen skulle springe ud som forfatter. Til dagligt er hun privatinvestor og læser økonomi på CBS, men det var blandt andet gennem et arbejde som salgsleder, hun fandt ud af, at hun også interesserer sig for folks trivsel og personlig udvikling. Og pludselig kom ideén til en bog så inden for feltet en dag, og i den forbindelse viste Lars Tvede sig at være klar til at indlede et samarbejde med den 39 år yngre Lærke Trærup Knudsen. - Vi har været rigtig gode til at samarbejde om at bruge vores bagklogskab til hver ende af bogen, lyder det fra Lærke Trærup Knudsen, inden hun fastslår, at det næppe bliver hendes sidste af slagsen. - Jeg vil gerne skrive en bog igen, fordi det er en enormt lærerig proces.

Referat:
Nordjysk forfatter udgiver sin første bog.